# śrī-tattva-sūtram

(1)

## atha tattva-prakaraṇaṁ

ekaḥ paro nānyaḥ ||1||

praṇamya kṛṣṇa-caitanyaṁ bhāradvājaṁ sanātanam |

tattva-sūtraṁ sa-vyākhyānaṁ bhāṣāyāṁ vivṛtaṁ mayā ||

eka evā2aḥ parameśvaraḥ | tad-anyaḥ ko’pi paro nāstīty arthaḥ | ekam evātṛtīyaṁ [chā.u. 6.2.1], neha nānāsti kiñcana [bṛ.ā.u. 4.4.19] iti śruteḥ |

sac-cid-ānanda-sāndrātmā sāra-grāhi-jana-priyaḥ |

dīna-kāruṇya-pūrābdhir jīyān madana-mohanaḥ ||

tat-kṛpāmṛta-bindūnāṁ pipāsa-stokitāśayaḥ |

prācīna-tattva-sūtrāṇi vivṛṇomi yathā-mati ||

nanu athāto brahma-jijñāsā, athāto dharma-jijñāsā iti vyāsādi-sūtrakarair atha-śabdas tu maṅgala-sūcakasya tat-taj-jijñāsā-padasya tat-tad-viṣayaka-jñānecchā puruṣeṇa kartavyeti puruṣecchā kṛtādhīna-jñāna-viṣayī-bhūta-dharma-brahma-rūpa-śāstra-pratipādya-vastu-sūcakasya copanyāsena maṅgalācaraṇaṁ viṣayādi-sūcana-rūpaṁ pratijñāṁ ca kṛtvā śāstram ārabdham | tattva-sūtra-kāreṇa tu tad akṛtvā kathaṁ śāstram udakrāntam iti cet, na, asmin śāstre prathamataḥ sūtre parama-maṅgala-svarūpa-parameśvara-tattva-nirūpaṇa-prastāvena pṛthak maṅgalācaraṇasyānavaśyakatvāt | etac-chāstra-pratipādya-prayojanībhūta-vastunaḥ sva-prakāśatvena svataḥ-siddha-pratyaya-gocaratayā ca puruṣecchā kṛtādhīna-jñāna-viṣayatvābhāvāt tad-arthaṁ jijñāsā kartavyeti viṣaya-sūcanā-dvārā pratijñāyā apy anucitatvāt tad anādṛtya prathamataḥ sūtram aracayeti ||1||

aguṇo’pi sarva-śaktir, ameyatvāt ||2||

sa ca parameśvaraḥ aguṇo’pi guṇātīto’pi sarva-śaktimān, pratyakṣādi-laukikāgamatvād ity arthaḥ | parāsya śaktir vividhaiva śrūyate svābhāvikī jñāna-bala-kriyā ca [śve.u. 6.8] iti śrutiḥ ||2||

nanv, ekasyādvitīyasya parameśvarasya sahāya-rāhityena viśva-sṛṣṭy-ādi-vividha-kārya-kartṛtvaṁ kathaṁ ghaṭata ity āśaṅkāṁ nirākaroti—

viruddha-sāmānyaṁ tasminn acitram ||3||

tasmin parameśvare viruddha-dharmāṇāṁ sāhacaryaṁ na citraṁ nāścaryam ity arthaḥ | apāṇi-pādo javano gṛhītā paśyaty acakṣuḥ sa śṛṇoty akarṇaḥ [śve.u. 3.19] iti śruteḥ ||3||

nanu nirguṇatve’pi sarva-śaktitvam iti kathaṁ viruddha-dharmāvasthitir iti śaṅkāṁ pariharati—

sa sac-cid-ānando jñānāgamyo, bhakti-viṣayatvāt ||4||

sa ca parameśvaraḥ satya-jñānānanda-maya-vigraho’vāṅ-mānasa-gocaro jñānenāgrāhaḥ kevalaṁ bhakti-grāhyatvāt | yad vācā nabhyuditaṁ yan mano na manute iti śruteḥ, bhaktyāham ekayā grāhyaḥ iti smṛteḥ ||4||

nanu parameśvarasya bhakti-grāhyatve tattve grāhya-jagad-aṇḍaḥ pātitvaṁ syād ity āśaṅkā-nirasanāya pañcama-sūtram ārabhate—

sa ca satyo nityo’nādir ananto, deśa-kālāparicchedāt ||5||

sa parameśvaraḥ satyaḥ, asataḥ sattā-pradatvāt, satyaṁ jñānam ānandaṁ brahma iti śruteḥ | nityo’vināśī vāre’yam ātmā iti śruteḥ | anādir ananta ādy-anta-śūnyaḥ daiśika-kālikobhaya-pariccheda-śūnyatvāt sa-bhūmiṁ sarvataḥ spṛṣṭa-hasty atiṣṭhat iti śruteḥ | sarvam āvṛtya tiṣṭhati iti smṛteś ca ||5||

nanv evam aprākṛtasya kathaṁ prākṛta-viśva-sṛṣṭy-ādi-kartṛtvam ity āśaṅkāṁ nirākaroti—

paro’pi cij-jaḍābhyāṁ vilāsī, viśva-siddheḥ ||6||

cij-jaḍābhyāṁ prakṛti-puruṣābhyāṁ paro’pi bhagavān prakṛti-puruṣa-sambandhātmaka-viśva-sṛṣṭer hetor vilāsī vividha-vilāso bhagavān bhavatīty arthaḥ | sa aikṣata eko’haṁ bahu syāṁ prajāyeyeti, yato vā imāni bhūtāni jāyante ity ādi-śruteś ca ||6||

para-śaktes tattvāntaratvaṁ pariharati—

tac-chaktis tat-tattvādhikyam iti cet, na, tad-abhedāt ||7||

tasya parameśvarasya sṛṣṭi-kartṛtvādikaṁ śakty-apekṣaṁ cet śaktir api pṛthak tattvam astu ity āśaṅkāṁ pariharati—tad-abhedāt iti | tasya parameśvarasya tābhiḥ śaktibhiḥ saha abhedāt śaktir na padārthāntaraṁ śakti-śaktimator abheda iti nyāyāt | nānā-pramāṇāpekṣā nahy agner dāha-śaktir agni-bhinnatvenopalabhyate iti sarva-loka-siddhatvāt, tathāpi svābhāvikī jñāna-bala-kriyā ca [śve.u.6.8] iti śrutir vartate ||7||

nanu parameśvarasya viśva-sṛṣṭy-ādi-kartṛtve vikāritvaṁ prasajjetety āśaṅkāṁ nirasyati—

kartāpy avikāraḥ, svātantryāt ||8||

loke yaḥ kartā bhavati, sa rāga-dveṣādi-vikāravān bhavati | iti sva-kṛta-niyame svasya svatantratvāt tādṛśa-niyamādhīnatvābhāvāt sa parameśvaro jagat-kartāpi vikāra-rahitaḥ | niṣkalaṁ niṣkriyaṁ śāntaṁ niravadyaṁ nirañjanaṁ [śve.u.6.19] iti śruteḥ ||

viśva-sṛṣṭi-pralayābhyāṁ tasya vṛddhi-hrāsābhāvau sūcayati—

sadaika-rūpaḥ, pūrṇatvāt ||9||

anirvacanīya-brahmāṇḍa-racanāyāṁ viśva-pralaye’pi sadā parameśvarasya eka-rūpatvaṁ vṛddhi-hrāsau na bhavata ity arthaḥ | yathā nadyādi-vṛddhi-hrāsābhyāṁ samudrasyopacayāpacayo na staḥ | tatra hetuḥ—tasya parameśvarasya pūrṇatvād iti | pūrṇam adaḥ pūrṇam idaṁ pūrṇāt pūrṇam ucacyate iti śruteḥ ||9||

pūrṇa-rūpasya viśva-sṛṣṭy-ādi-kartṛtve ko hetur ity apekṣāyām āha—

kāruṇyaṁ tat-kriyā-hetur nānyad āpta-kāmatvāt ||10||

tasya parameśvarasya sṛṣṭy-ādi-kriyāyāṁ pravṛtti-hetu-kāruṇyaṁ karuṇā-vilāsa eva anyat kāraṇāntaraṁ nāsti āpta-kāmatvāt | jīvānāṁ hi tat tat kāmas tayā tat tat karmaṇi pravṛttir bhavati, ātmanaḥ kāmāya sarvaṁ priyaṁ bhavati iti śruteḥ, īśvarasya na tathā āpta-kāmatvāt pūrṇa-kāmatvād ity arthaḥ | satya-kāmaḥ satya-saṅkalpaḥ iti śruteḥ | nānavāptam avāptavyam iti smṛteś ca ||10||

—o)0(o—

## (2)

## cit-padārtha-prakaraṇaṁ

nanu parameśvarasya viśva-sṛṣṭy-ādi-kriyāyāṁ karuṇāyāḥ kāraṇatve keṣu karuṇā kim-arthaṁ vā karuṇā ity apekṣāṁ jīvārtham īśvara-sṛṣṭy-ādikaṁ karotīti sarva-vedānta-sad-bhāvāj jīva-svarūpāvagamārthaṁ cit-padārtha-prakaraṇam ārabhate śrī-sūtrakāraḥ—

cetanāḥ parānugatās tad-vidhi-vaśyatvāt ||11||

atha cetnāś caitanya-viśiṣṭā jīvā bahu-vacanopadeśāt te ca bahavaḥ, kintu parasya īśvarasya anugatās tena niyamitās tad-adhīnā ity arthaḥ, tat-kṛta-vidhi-vaśyatvāt | ya ātmani tiṣṭhan ātmānam antar yamayati iti śruteḥ | īśvaraḥ sarva-bhūtānāṁ hṛd-deśe’rjuna tiṣṭhati [gītā 18.61] iti smṛteḥ ||11||

nanu ayam ātmā brahmety-ādi-śrutiṣu jīvānāṁ brahmābhinnatvā pratipādanena katham atra jīvānām īśvarādhīnatvaṁ sūtra-kāreṇa niścitam ity āha—

te cānādy-anantāḥ para-śakti-viśeṣatvāt ||12||

te ca jīvā anādayo’nantāś ca yataḥ parameśvarasya śakti-rūpās tac-chakter ādy-anta-rahitatvāt yathāgner bahavo visphuliṅgā iti śruteḥ | mamaivāṁśo jīva-loke jīva-bhūta iti smṛteś ca ||12||

jīvānāṁ para-śakti-viśeṣa-rūpatve’bheda evāpadyata ity āśaṅkāyāṁ bhedaṁ dṛḍhīkaroti—

cid-ānanda-svarūpā api parato bhinnā nitya-satyatvābhāvāt ||13||

te jīvāś cid-ānanda-svarūpā api parataḥ parameśvarāt bhinnāḥ | tatra hetuḥ—nitya-satyatvābhāvād iti | tatreyaṁ prakriyā jīvānāṁ satyatve’pi teṣāṁ sattā-pradaḥ parameśvara eva nitya-satyaḥ, na tu te tathā | nityo nityānām iti, satyasya satyam iti parāt param ity ādi-śruteḥ | nirdvandvo nitya-sattva-sthaḥ [gītā 2.45] iti smṛteś ca ||13||

bhedābheda-vicāra-hetukaṁ sampradāya-bhedaṁ nirūpayati—

teṣāṁ paratvaṁ kecid apare bhedam itare tūbhayam ||14||

teṣāṁ jīvānāṁ paratvaṁ brahma-rūpatvaṁ kecid bādarāyaṇādyāḥ pratipādayanti | apare kaśyapādayas tu bhedaṁ teṣāṁ parameśvara-bhinnatvaṁ vadanti | itare śāṇḍilyādayaḥ kenacid aṁśena bhedaṁ kenacid aṁśena abhedaṁ ca vyācakṣate | tatra yathāyathaṁ pramāṇāny api darśitāni | ayam ātmā brahmeti | dvā suparṇā sayuje sakhāyā iti, ekadhā bahudhā caiva dṛśyate jala-candravat ity ādi-śrutayaḥ ||14||

nanv evaṁ mata-bheda-darśanena prāṇināṁ buddhi-bhrama eva syād ity āśaṅkāyāṁ sarveṣām aikamatya-rūpaṁ sva-mataṁ prakāśayati—

sarveṣāṁ sāmañjasyaṁ sātvata-vijñānasya,

bhramatvābhāvāt pramāṇa-sad-bhāvāc ca ||15||

sarveṣām ṛṣīṇāṁ sāmañjasyam aikamatyam eva vicāreṇādhigamyate, teṣāṁ sātvatānāṁ bhagavat-tattva-jñānīnāṁ jñānasya bhramatvābhāvāt ayathārthābhāvāt, tan-mateṣu pūrvokta-śruty-ādi-pramāṇa-sad-bhāvād ity amaraḥ | māyāṁ madīyām udgṛhya vadatāṁ kiṁ nu durghaṭaṁ [bhā.pu. 11.22.4] iti śrī-bhagavad-ukteḥ ||15||

evaṁ jīva-svarūpaṁ nirūpya idānīṁ sarvānartha-nivṛtti-pūrvakaṁ paramārtha-phala-prāptaye upāyaṁ vaktum upakramate—

vicāra-rāgau cetana-dharmau svarūpa-pravṛtti-bhāvāt ||16||

vicāro hi jñāna-janyaḥ, ata eva cetana-niṣṭhaḥ jñānasya tat svarūpatvāt rāgasyāpy ānanda-janyatvāt, ānandasya nija-rūpatvāt, cetana-niṣṭhatvaṁ tat-pravṛtti-rūpatvāc ca | satyaṁ jñānam ānandam iti śruteḥ ||16||

tatra rāgasya arthānarthobhaya-mūlaṁ pratipādayati—

pare’nuraktiḥ svābhāvikī śreyastarī ca,

itareṣv aupādhikī duḥkha-pradā ca ||17||

jīvanām ity anuvartate | pare īśvare anuraktiḥ svabhāva-siddhā utkarṣādi-śreyaḥ-sampādayitrī ca bhavati | itareṣu vittāpatya-kalatrādiṣu sā anuraktir aupādhikī saṁsāra-duḥkha-pradā ca bhavatīty arthaḥ | tam eva viditvātimṛtyum eti, ajāhy eko juṣamāno’nuśete ity ādi-śruteḥ ||17||

nanu cid-ānanda-rūpasya katham anartha-sambandha ity āśaṅkāyām āha—

upādhi-kṛtā hi kleśāḥ ||18||

jīvānāṁ saṁsāropādhi-hetukāḥ kleśa-rūpā anarthā bhavanti, kapūyācaraṇāḥ kapūyān yonim āpadyanta ity ādi-śruteḥ, buddhi-nāśāt praṇaśyati ity ādi-smṛteś ca ||18||

evaṁ jīvānām upādhi-kṛta-kleśa-sambandha-rūpaṁ bandhaṁ vyavacchidya idānīṁ mukti-svarūpaṁ viśadayituṁ sūtram ārabhate—

anartha-nivṛttir muktiḥ sva-pada-prāpakatvāt ||19||

upādhi-kṛta-duravasthā-janitānartha-nivṛttir eṣa jīvānāṁ saṁsāra-muktiḥ svasya padaṁ cid-ānanda-svarūpaṁ tat-prāpti-hetutvāt tasyā ity arthaḥ | satā saumya tadā sampanno bhavati, ānandaṁ brahmaṇo vidvān na bibheti kutaścana ity ādi-śruteḥ ||19||

cit-padārthas tu svabhāvataḥ svatantraḥ īśvara-pradānāt | kintu jīvānāṁ svātantryaṁ hi teṣāṁ kleśa-hetur iti prasiddhaṁ tarhi tad-dānena kuta īśvara-prasādo bhavatīty āśaṅkāyām āha—

jīvānām itarānurakti-hetur īśvara-kāruṇyaṁ,

ata eva teṣāṁ svātantrya-siddheḥ ||20||

teṣāṁ svātantryaṁ tad-utkarṣāya īśvareṇa karuṇayā dattam | tataḥ parameśvaraṁ vismṛtya svatantratayā jīvā itara-viṣayāsaktā bhavantīty arthaḥ | anena jīvenātmanānupraviśya nāma-rūpe vyākaravāṇi, na taṁ vidāthaya imā yad yuṣmākam antaraṁ babhūva ity ādi-śruteḥ ||20||

—o)0(o—

(3)

## acit-padārtha-prakaraṇaṁ

nanu māyā-nāma-parameśvarasya nirguṇasya sac-cid-ānanda-mayasya viśva-racanādi kṣamākāraḥ | kīdṛśī vā śaktiḥ ? ity apekṣāyām acit-padārtha-prakaraṇam ārabhate śrī-sūtra-kāraḥ—

## māyā-śaktir acid-guṇavatī parāvara-kārya-rūpā ca ||21||

tatra māyā-nāma-parameśvarī śaktir, māyāṁ tu prakṛtiṁ vidyāt māyinaṁ tu maheśvaraṁ [śve.u. 4.10] iti śruteḥ | sā tu acit-padārthau jīveśvarau tad-bhinnā sattvādi-guṇa-viśiṣṭā | parāvara-kārya-rūpā parama-mahat-parimāṇam avaraṁ nikṛṣṭa-parimāṇaṁ yat kāryaṁ tad-rūpeṇa pariṇatā bhavati | śvetāśvataopaniṣadi ajā-svarūpam uktvā tad-itaratvam īśvarasya darśitam—

ajām ekāṁ lohita-śukla-kṛṣṇāṁ

bahvīḥ prajāḥ sṛjamānāṁ sa-rūpāḥ |

ajo hy eko juṣamāṇo’nuśete

jahāty enāṁ bhukta-bhogām ajo’nyaḥ || [śve.u. 4.5] ||21||

nanu tādṛśī śaktiḥ svayam eva svatantratayā jagat kartrī bhavatu kiṁ parāpekṣayety ata āha—

## jaḍatvāt kṛti-śūnyā cetana-preritā bhavati sañjāvavat ||22||

ata eva cetana-bhinnatvena jaḍatvāt kṛti-śūnyā kiñcid api kartum ayogyā, kintu cetanena preritā bhavati sañjāvavat ||22||

māyā-śakteś cetanānāṁ bandha-rūpatvaṁ darśayati—

## sā pare’nanuraktānāṁ kārāvad dehādi-bandhana-rūpā ||23||

sā prakṛtiḥ, pare parameśvare ananuraktānām anurāga-śūnyānāṁ svatantra-svabhāvāt tat-kṛtājñā-lakṣaṇa-parāṇāṁ dehādi-bandhana-rūpā bhavati |

ye ca manye prapadyante śarīrratvāya dehinaḥ |

sthāṇum anye’nusaṁyānti yathā-karma yathā-śrutam || iti śruteḥ ||23||

anādir anantā ca parameśvara-śaktitvāt ||24||

sā prakṛtir anantā ca parameśvarasya śakti-viśeṣatvāt | prakṛtiṁ puruṣaṁ caiva viddhy anādī ubhāv apīti śruteḥ ||24||

tasyā anādy-anatāyā api aupādhikiṁ deśa-kālāvasthāṁ nirūpayati sūtra-dvayena—

kālenārthāntaraṁ baddhānāṁ prakṛti-sambandha-rūpatvāc ca ||25||

kālasya pṛthak-padārthatvaṁ kecin manyante, yathā prakṛteḥ kāla-rūpatve pramāṇaṁ mārkaṇḍeya-purāṇa-vacanaṁ kalā-kāṣṭhādi-rūpeṇa pariṇāma-pradāyini | tan-mataṁ nirākaroti kālo nāma na padārtha-viśeṣaḥ, kintu sambandha-mātram ||25||

saivādhiṣṭhāna-rūpiṇī deśa-saṁjñitā ||26||

saiva prakṛtir jīvānām adhiṣṭhāna-bhūtā ādhāra-rūpiṇī deśa-saṁjñitā bhavati | samāne vṛkṣe puruṣo nimagno’nīśayā śocati muhyamānam iti śruteḥ | vṛkṣo’tra prakṛti-maya ādhāraḥ ||26||

tayā baddhānāṁ cetanām api bhrama-bāhulyaṁ darśayati—

jaḍe baddhasyānanda-bhramo vaikuṇṭha-bhramaś cāsaṅgāt ||27||

baddha-jīvānāṁ jaḍa-padārthe dehādau svarge ca ity arthaḥa-sukham iti buddhir bhrama eva āsaṅgāt āsaktir hetur bhavati | jaḍe prākṛta-vastu-viṣaye bhagaval-loke iti śrī-bhagavān iti bhramo’pi āsaṅgāt bhavati | tathā hi—rajo’dhikā karma-parā duḥkhe ca sukha-māninaḥ [bhā.pu. 3.10.25] iti śrī-bhagavad-uktiḥ ||27||

idānīm ukta-bhrama-nivṛtti-sādhanaṁ darśayati—

vivekena tato vimuktiḥ ||28||

tataḥ pūrvoktād ubhaya-vidha-brahmāj jīvānāṁ vimuktir vivekāt jīvātma-paramātmanos tattva-vicārāt bhavati | tathā ca śrutiḥ—

ātmānaṁ ced vijānīyād ayam asmīti puruṣaḥ |

kim icchan kasya kāmāya śarīrram anusajjeta ||

bhidyate hṛdaya-granthiś chidyante sarva-saṁśayāḥ |

kṣīyante cāsya karmāṇi tasmin dṛṣṭe parāvare ||28||

nanu vaikuṇṭhaṁ tad-adhiṣṭhānaṁ draṣṭuṁ te munayo gatā ity ādau aneka-devarṣi-brahmarṣi-prabhṛtīnāṁ vaikuṇṭha-loke gamanaṁ śrī-bhagavad-darśanaṁ punaḥ pratyāgamanādikaṁ varṇitam asti | katham ucyate ajñāna-janya eṣa eva ity āśaṅkāṁ nirākartuṁ ūnatriṁśat sūtram ārabdhavān śrī-sūtra-kāraḥ—

na ca prākṛtavad indriya-grāhyatvaṁ vaikuṇṭhasyādhokṣajatvāt ||29||

na ca prākṛta-ghaṭa-paṭādi-viṣayavat indriya-gocaratvaṁ vaikuṇṭhasya bhagaval-lokasya bhagavato vā bhavati, adhokṣajatvāt | tatra indriya-gocaratvena varṇitās tadvat vaikuṇṭhādayas tu māyā-kalpita-vaikuṇṭhaḥ, parā vaikuṇṭha-kalpito yena loko loka-namaskṛtaṁ [bhā.pu. 8.5.5] iti smaraṇāt | anyathā punaḥ pratyāgamanaṁ na syāt, syāc cet, yad gatvā na nivartante tad dhāma paramaṁ mama [gītā 15.6], mām upetya tu kaunteya punar janma na vidyate [gītā 8.15] iti śrī-mukhoktir apy anyathā syāt | yato vāco nivartante iti śrutiś ca ||29||

aprākṛtasya vaikuṇṭhasya pūrvoktam adhokṣajatvaṁ sthirīkartum indriyādīnāṁ prākṛtatvaṁ prakaṭayati—

indriyāṇi tad-viṣayās taj-jāta-bhāvāś ca manasā saha prākṛtāś cid-upādhitvāj janyatvāc ca ||30||

indriyāṇi jñānendriyāṇi karmendriyāṇi ca, teṣāṁ viṣayā rūpa-rasādayaḥ viṣaya-padam upalakṣaṇaṁ karmendriya-vihita-gaty-ādi-kriyāś ca taj-jāta-bhāvā viṣayendriya-sambandha-janita-mānasa-vikārāś ca manasā saha saṅkalpa-vikalpātmakaṁ mano’pi sarva eva ete padārthāḥ prākṛtāś prakṛti-sambandhina eva cid-upādhitvāt, yataś cit-padārthopādhaya ete janyatvāc ca sṛjya-kārya-vargatvāt | evam etasmād ātmanaḥ sarve prāṇāḥ sarvendriyāṇīti tan-mano’sṛjata ity ādi-śruteś ca ||30||

—o)0(o—

(4)

## sambandha-prakaraṇaṁ

atha cit-prakaraṇa-nirṇītānāṁ jīvānāṁ sac-cid-ānanda-pūrṇa-parameśvaraḥ prāpty-upāya-pradarśanāya svataḥ-siddha-sambandha-dyotakaṁ caturtha-prakaraṇam ārabhate | tatra bhakteḥ siddhānta-lakṣaṇam āha—

bhaktiḥ pūrṇānuraktiḥ pare ||31||

pare parameśvare pūrṇā avyavacchinnā akhaṇḍitā anuraktir eva bhaktir iti | bhakter lakṣaṇaṁ—raso vai saḥ, rasaṁ hy evāyaṁ labdhvānandī bhavati iti śruteḥ ||31||

evaṁ lakṣitāyāḥ para-bhakteḥ sarvatrānanupalabdher adhikāri-bhedena bhakti-bhedaṁ nirūpayati—

tasyā svarūpaṁ phalam upāyaś ceti ||32||

jīvānāṁ mukta-baddhāvasthā bhedād adhikāra-bhedena bhakti-svarūpaṁ dvividhaṁ phala-bhaktir upāya-bhaktiś ceti | tatra mukta-jīveṣu phala-bhūtā bhaktiḥ siddhi-rūpā prema-bhaktir mukhyā baddha-jīveṣu upāya-bhaktis tu bhakty-upāya-bhūta-sādhana-rūpā, kintu āyur ghṛtam ity ādau āyus-kāraṇe ghṛte āyus tādātmyam iva bhakti-sādhaneṣu | bhaktir iti vyāpadeśo gauṇa eva, yathā—

satataṁ kīrtayanto māṁ yatantaś ca dṛḍha-vratāḥ |

namasyantaś ca māṁ bhaktyā nitya-yuktā upāsate || [gītā 9.14] ity ādau,

kīrtana-japa-namaskārādīnāṁ bhakti-sādhanatva-kathanād bhakteḥ pṛthaktvaṁ pratipāditam iti ||32||

idānīṁ para-bhakter ananyāpekṣitāṁ darśayati—

phala-bhakter nānyad aṅgam ekatvāt svataḥ-siddhatvāc ca ||33||

phala-bhakter anyāpekṣā nāsti, ekatvāt advitīyatvāt rāga-vṛttitvena svataḥ-siddhatvāc ca | na sādhanāpekṣety arthaḥ | nitya-siddhasya bhāvasya prākaṭyaṁ hṛdi sādhyateti bhakti-siddhānte darśanāt ānandaṁ brahmaṇo rūpam iti śruteś ca ||33||

siddha-rūpā para-bhaktiṁ nirūpya upāya-bhaktiṁ nirūpayitum ārabhate—

upāya-bhakteḥ parānuśīlanaṁ pratyāhāraś cāṅgam ||34||

parānuśīlanaṁ parasya īśvarasya anuśīlanam ānukūlyena anucintanaṁ pratyāhāraḥ indriya-jayādi-rūpaṁ .viśeṣaṁ ca upāya-bhakteḥ aṅgaṁ sādhanam ity arthaḥ | man-manā bhava mad-bhakto mad-yājī māṁ namaskuru [gītā 9.34] iti bhagavad-upadeśāt ||34||

parānuśīlana-sādhanāni gauṇa-bhakteḥ pratyaṅgāni darśayati—

śravaṇa-kīrtanādīni parānuśīlanopayogitvāt tat-pratyaṅgāni ||35||

ata eva upāya-bhakty-aṅgasya parānuśīlanasya upayogitvāt sādhana-rūpatvāt śravaṇa-kīrtanādīni tasyāḥ pūrvoktāyāḥ upāya-bhakteḥ pratyaṅgāni | satataṁ kīrtayanto mām ity atra kīrtanādīnām upāsanāṅgatva-śravaṇāt ||35||

idānīṁ pūrvoktopāya-bhakty-aṅga-bhūtas tu pratyāhārasya svarūpaṁ lakṣayati—

deha-rathaṁ manaḥ-sārathim indriya-haya-māstikya-jñānena yukta-vairāgyena ca viṣaya-mārgārcanainivartayed eṣa eva pratyāhāraḥ ||36||

atra deha eva rathaṁ cetana-preritatvāt manaḥ sārathi-rūpam indriya-niyantritatvāt indriyāṇi hayā śarīrra-ratha-cālakatvāt iha-rathī jīva ity ādi sūtrakārasyābhipreta avagantavyam ātmānaṁ rathinaṁ viddhi ity ādi śrutayaḥ pramāṇam | āstikya-jñāna-yukta-.viśeṣobhaya-vidha-sādhanena pūrvokta-rathādīnām asad-viṣaya-mārgāt krame pratyānayanaṁ pratyāhāra-lakṣaṇaṁ, śanaiḥ śanair uparamed buddhyā dhṛta-gṛhītayā iti gītāyām ||36||

nanu jñānān mokṣa iti śruti-siddhānta-ḍiṇḍimasya jāgarūkatayā jñāne āstikya-padaṁ kim-artham upanyastam ity apekṣāyām āha śrī-sūtra-kāraḥ—

jñānān muktiḥ jñānād bandhaś ca ||37||

tatra jñānād āstikya-jñānād īśvara-tattva-jñānād ity arthaḥ | muktiḥ bandhana-muktiḥ, jñānāt viṣaya-jñānāt | śuddha-jñānāc ca bandhaḥ saṁsāra-bandhanaṁ bhavatīty arthaḥ | sukha-saṅgena badhnāti jñāna-saṅgena cānagha iti jñānasya bandhakatvaṁ śrī-bhagavatokteḥ ||37||

yukta-.viśeṣam iti yukta-padopadāne prāyaḥ sūcayati—

.viśeṣān muktiḥ .viśeṣād bandhaś ca ||38||

yukta-.viśeṣam iti yukta-padopadānena sūtrakārasyāyam abhiprāyaḥ—.viśeṣaṁ dvividhaṁ, yukta-.viśeṣaṁ phalgu-.viśeṣaṁ ceti | tatra yukta-.viśeṣaṁ nāma phalānāsaṅgena īśvarārpaṇena ca sad-ācārānusāreṇa yathā-vidhi śauca-caritrānuṣṭhānaṁ, tasmāt jīvānāṁ saṁsāra-bandha-vimuktiḥ anāśrtya karma-phalaṁ kāryaṁ karma karoti yaḥ, sa sannyāsī ca yogī ca [gītā 6.1] ity ādīni bahūni gītā-vākyāni draṣṭavyāni | phalgu-.viśeṣaṁ tu nīrasaṁ citta-kāṭhinya-hetu-bhūtaṁ garvātiśaya-sampādakaṁ tucchaṁ markaṭa-.viśeṣam iti vyapadiśati | ata eva saṁsāra-duḥkha-pradam | na tyāgena eke amṛtatvam ānaśu ity ādi-śruteḥ | sa kṛtvā rājasaṁ tyāgaṁ naiva tyāga-phalaṁ labhet [gītā 18.8], mithyācāraḥ sa ucyate [gītā 3.6] ity ādi-gītā-vacanam ||38||

nanv evam uktasya kramasya bhaṅge vaiparītye ca aniṣṭam eva syāt ity āśaṅkya sūtrayati—

pratyāhāra-sampatteḥ para-bhakty-asiddhāv api nādhaḥ-patanam ||39||

pūrvokta-pratyāhāro yady asampannaḥ syāt, tadā parā bhaktir na siddhyati, tathāpi nādhaḥ-patanaṁ bhaktānāṁ bhakteś ca karmāpūrto karma-jaḍānām iva adhaḥ-patanaṁ janmanā avasthāyā vā nyūnatvaṁ na syāt | na hi kalyāṇa-kṛt kaścid durgatiṁ tāta gacchati [gītā 6.40] iti gītā-vacanāt ||39||

nanu bhakteḥ kīdṛśa utaṁrottaraṁ śreṣṭha-krama ity apekṣāyām āha—

pratyāhāra-samṛddhyā sādhanaṁ bhāvas tayaiva bhāvāt prema ||40||

pratyāhārasya samṛddhyā abhyāsa-vaśena utaṁrottarādhikyena bhakter utaṁrottara-śreṣṭhatā bhavati | prathamataḥ sādhanaṁ bhāvaḥ sādhanātmikā bhaktir bhāva-rūpā bhavati | tayaiva bhāvāt prema tayaiva pratyāhāra-samṛddhyā sahitā sati bhāva-bhakti-prema-rūpā bhavatīty arthaḥ | abhyāsa-yogena tato mām icchāptuṁ dhanañjaya [gītā 12.9] iti gītā-vacanaṁ pramāṇam ||40||

—o)0(o—

(5)

## siddhānta-prakaraṇam

nanu nānā-śāstreṣu nānā-mata-vādināṁ nānā-vidha-siddhānta-samūhe kam apy ekaṁ siddhāntam āśritya tac-chāstrādhīnatayā yatatāṁ jīvānām avaśyaṁ śreyaḥ syāt, kim anena tattva-sūtra-parāmarśo pariśrameṇa iti cet, na, svataḥ-siddha-jñānāvalambanam ṛte jīvānām aikāntika-śreyaḥ-siddhir iti pratipādayituṁ pañcamaṁ prakaraṇam ārabhate śrī-sūtrakāraḥ—

jñāna-sūryasya hi raśmayaḥ śāstrāṇi ||41||

hi-padaṁ niścaya-vācakaṁ hetu-vācakaṁ vā | jīvānāṁ svataḥ-siddha-jñānam eva sūryaḥ brahma-svarūpatvāt sva-prakāśatvāt ajñāna-dhvānta-dhvaṁsakatvāt sarvārtha-prakāśakatvāc ca | tasya raśmayas tad-aṁśa-bhūtāni tat-sambhūtāni sarvāṇi śāstrāṇīty arthaḥ | ṛcaḥ sāmāni jajñire chandāṁsi jajñire tasmāt yajus tasmād ajāyata iti śruteḥ, śāstra-yonitvāt iti brahma-sūtra-kāreṇa vyāsenāpy etad eva nirṇītam ||41||

nanu,

yaḥ śāstra-vidhim utsṛjya vartate kāma-cārataḥ |

na sa siddhim avāpnoti na sukhaṁ na parāṁ gatim || [gītā 16.23]

iti-gītā-vacana-prāmāṇyena pāsanāt śāstram iti vyutpattyā jīvānāṁ pravṛtteḥ śāstrīya-niyamādhīnatvāt kathaṁ śāstra-vidhiṁ vinā śreyaḥ syād ity apekṣāyām āha—

śāstram akṣameṣu balīyaḥ, vivekināṁ naitat, tan-mūla-prāpteḥ ||42||

akṣameṣu svataḥ-siddha-jñānodaya-hīneṣu, ata eva vidhi-racanāyāṁ svayam asamartheṣu jīveṣu śāstraṁ balīyo balavattaraṁ niyāmakam | vivekināṁ svataḥ-siddha-jñāna-sampannānāṁ, ata eva tat-tac-chreyaskara-vidhi-racanāyāṁ svayaṁ sāmarthya-viśiṣṭānāṁ naitat | etat śāstraṁ na niyāmakaṁ na śāsana-samarthaṁ tan-mūla-prāpteḥ | teṣāṁ śāstrāṇāṁ mūla-bhūtasya svataḥ-siddha-jñānasya prāptatvāt | etad eva sarvāṇi śāstrāṇi avidyāvad viṣaykāṇīti śārīraka-mīmāṁsā-bhāṣye spaṣṭīkṛtaṁ yat tu yaḥ śāstra-vidhim utsṛjyeti bhagavad-vacanaṁ tat sva-śreyo-jñāna-śūnyānāṁ svacchandatayā niṣiddha-karmāsaktānāṁ śāstrīya-vidhy-adhīnatayā niyamānurūpa-pravṛtty-artham iti draṣṭavyaṁ śāstram api aśāsita-jīvānāṁ śāsanārtham ity avadheyam | anyathā,

yadā te moha-kalilaṁ buddhir vyatitariṣyati |

tadā gantāsi nirvedaṁ śrotavyasya śrutasya ca || [gītā 2.52]

traiguṇya-viṣayā vedā nistraiguṇyo bhavārjuna | [gītā 2.45]

ity ādiṣu bhagavac-chikṣāyā vaiphalyāpatteḥ | alam iti vistareṇa ||42||

jñāni-sāmānye śāstrasyāniyāmakatāyām uktvā bhakta-pakṣe viśeṣam āha—

bhakter na śāstraṁ tad-vidher jñānāvirodhitvāt ||43||

bhakter na śāstraṁ bhakte antaḥ-śuddhi-jñāna-.viśeṣa-viśiṣṭatayā bhakty-adhikāriṇi jīve śāstraṁ karma-vidhi-pratipādakaṁ na niyāmakaṁ, tad-vidheḥ tena bhaktena kṛtasya parānuśīlanādi-vidher jñānāvirodhitva-bhāvāt | tatrāyam abhiprāyaḥ—sva-kṛta-parānuśīnādi-vidhinā svasya kṛtārthatvāt na para-kṛta-vidhi-prāpaka-śāstrāpekṣā bhaktasyeti | kim ahaṁ puṇyaṁ nākaravaṁ, kim ahaṁ pāpam akaravaṁ tatra kaḥ śokaḥ ko mohaḥ iti śruteḥ |

yadā te moha-kalilaṁ buddhir vyatitariṣyati |

tadā gantāsi nirvedaṁ śrotavyasya śrutasya ca || [gītā 2.52] iti gītā-vacanāt ||43||

bhakter varṇāśrama-dharma ācaraṇīyo na veti saṁśayaṁ nirākaroti—

bhaktau na varṇāśrama-vidhiḥ, sa tasyā jñāna-paratvāt ||44||

bhaktau na varṇāśrama-vidhiḥ prākṛtā vaidha-bhaktā vidhim ācarantu nāma | kintu aprākṛta-nirguṇa-turīya-bhaktau sampannānāṁ varṇāśrama-vidhir nācaraṇīyo nādaraṇīyaś ca, yataḥ tasyāḥ śuddha-bhakter jñānāntara-jāyamānatvaṁ jñānavān māṁ prapadyate [gītā 7.19], teṣāṁ jñānī nitya-yukta eka-bhaktir viśiṣyate [gītā 7.17] ity-ādau śrī-bhagavatā nirdhāritaḥ | atra jñāne sati karma-tyāgaḥ sarvatra siddhāntito’sti, kim uta tad-utaṁra-kālīna-parama-bhaktau jātāyām iti kaimutika-nyāyo’pi sūtra-kāreṇa saṁsūcitaḥ | jñāna-niṣṭha-virakto vā mad-bhakto vānapekṣakaḥ | svaliṅgānāśramāṁ nas tyaktvā cared avidhi-gocarāḥ | sarva-dharmān parityajya mām ekaṁ śaraṇaṁ vraja [gītā 18.66] ity-ādau bhagavad-upadeśo’pi tathā-vidhaḥ | na ca tatra dharma-tyāgena pātitya-śaṅkā, ahaṁ tvā sarva-pāpebhyo mokṣayiṣyāmi mā śucaḥ [gītā 18.66] iti tatraiva satya-pratijñasya śrī-bhagavataḥ pratijñā dārḍhyāt ||44||

nanu kiṁ bhaktaiḥ sarvathaiva karma tyājyam ity āśaṅkāyāṁ karmaṇi heyopādeyāṁśa-vibhāgaṁ vidhatte śrī-sūtra-kāraḥ—

ajña-hitārthaṁ grāhyaṁ karma na virodhi ||45||

ajñānām ajñāna-malina-sattvānāṁ, ata eva jñāna-bhakty-anadhikāriṇyāṁ hitārthaṁ vihita-karmasu aśraddhā-nivṛty-arthaṁ varṇāśramādi-vihitaṁ nitya-naimittikākhyaṁ karma kiñcit grāhyaṁ karuṇayā kartavyam ity arthaḥ | anyathā, yad yad ācarati śreṣṭhaḥ [gītā 3.21] iti nyāyena karma-tyāgaṁ paramārthāprāptaś ca ubhaya-vibhrāṁśena teṣāṁ sarvārtha-nāśaḥ syāt | ata eva loka-saṅgraham evāpi sampaśyan kartum arhasi [gītā 3.20] iti śrī-bhagavad-ājñāpi tathā-vidhaiva kintu na virodhi | bhakti-virodhi-citta-vikṣepa-phala-bandhanaṁ para-dveṣādi-doṣa-janakaṁ kāmā niṣiddhādikaṁ karma na kartavyam ity arthaḥ |

yasmān nodvijate loko lokān nodvijate ca yaḥ |

harṣāmarṣa-bhayodvegair mukto yaḥ sa ca me priyaḥ || [gītā 12.15]

karśayantaḥ śarīra-sthaṁ bhūta-grāmam acetasaḥ |

māṁ caivāntaḥ-śarīra-sthaṁ tān viddhy āsura-niścayān || [17.6] iti gītokteḥ ||45||

nanu yadi karmānuṣṭhānāt karma-tyāgaḥ śreyān, tarhi ajñā api karma-tyāgena kṛtārthā bhaveyuḥ, kiṁ karmācaraṇena ity āśaṅkāyām āha—

yathādhikāram avasthitir nopary-adhastvāt ||46||

jīvānāṁ sva-svādhikārānurūpā avasthitir ucitā, na tu upari nādhastāt sva-dharmād utkṛṣṭaṁ nikṛṣṭaṁ vā nācaraṇīyam ity arthaḥ |

sve sve’dhikāre yā niṣṭhā sa guṇaḥ parikīrtitaḥ |

viparyayas tu doṣaḥ syād ubhayor eva niścayaḥ || [bhā.pu. 11.20.26],

sva-dharme nidhanaṁ śreyaḥ para-dharmo bhayāvahaḥ [gītā 3.35] iti bhagavad-vākyam ||46||

nanu karma-mārge’pi pitṛ-devādy-upāsanasyāpi bahu-vidha-śreyaḥ sampādakatvāt kathaṁ sarvathaiva karmaṇo’śreyastvam ucyate, ity āśaṅkāyām āha—

kāmyetara-bhaktir na śastā citta-vikṣepatvād anitya-phalatvāc ca ||47||

kāmyā kāma-phala-nimittakā itara-bhakti-parameśvarād itareṣu jīva-koṭy-antargateṣu bhaktir bhagavad-bhaktānāṁ na praśastā citta-vikṣepatvāt bahu-vidha-devatā-kāṇḍa-śruti-smṛti-paryālocanayā tat-tat-pitṛ-devādināṁ tat-tad-vidhi-niyamānusāreṇa yajana-pūjanātmaka-gurutara-nānā-karmānuṣṭhānena citta-vikṣepa-kāraṇatvāt bahu-vitta-vyāyāyāsaṁ rājasaṁ karma tanyate | bahu-śākhā hy anantāś ca buddhayo’vyavasāyināṁ [gītā 2.41] iti gītā-vākyāt | anitya-phalatvāc ca kṛṣi-vāṇijyavat alpa-kālopabhogya-sukha-pradatvāt aihika-dhana-putrādi-pāralaukika-pitṛ-deva-lokādi-vinaśvara-phala-pradatvāt iti bhāvaḥ | agniṣṭomena svarga-kāmo yajeta | tad yatheha karma-cito lokaḥ kṣīyata evam evāmutra puṇya-cito lokaḥ kṣīyate ity ādi-śruteḥ |

yānti deva-vratā devān pitṝn yānti pitṛ-vratāḥ |

bhūtāni yānti bhūtejyā yānti mad-yājino’pi mām || [gītā 9.25] iti smṛteḥ ||47||

nanv asmin siddhānta-prakaraṇe ko vā siddhānta-śreṣṭhatayā vicārita ity apekṣāyām āha—

pratyakṣānumānābhyāṁ bhāgavata-siddhānta eva garīyān vijñānamayatvāt sarva-siddhāntāśrayatvāc ca ||48||

sarvārtha-nirṇaya-mūla-bhūta-pramāṇābhyāṁ pratyakṣānumānābhyāṁ bhāgavata-siddhānta eva sarva-siddhāntebhyo garīyān ity avagamyate | tatra bhāgavata-siddhānto nāma bhagavatā mahābhārate arjunaṁ prati, śrīmad-bhāgavate ekādaśa-skandhe uddhavaṁ prati catuḥślokyā brahmāṇam upadiṣṭo yaḥ siddhāntaḥ, sa eva bhāgavata-śāstrasya janmādy asya yataḥ [bhā.pu. 1.1.1] ity upakramya namāmi hariṁ paraṁ [bhā.pu. 12.13.23] ity upasaṁhāreṇa nānopākhyāna-praśnottarādibhir nirdhāritaḥ so’pi bhāgavatānāṁ bhagavad-bhaktānāṁ svataḥ-siddha-pratyayena niścita-siddhānto garīyān gurutaraḥ | karma-jñānādi-vādināṁ siddhāntebhyaḥ śreṣṭhatara ity arthaḥ | vijñānamayatvāt viśuddha-jñānamayatvāt, sarva-siddhāntāśrayatvāc ca sarv7 deśe sarveṣām aprākṛta-buddhi-viveka-śālināṁ mahājanānāṁ sarv7 kāle bhūtā bhavanti ca bhāvino vā ye siddhāntās tad-āśrayatvāt tan-mūla-bhūtatvāt bhāgavata-siddhāntasya sarvataḥ-śreṣṭhatvam iti bhāvaḥ | ata eva—dadāmi buddhi-yogaṁ taṁ yena mām upayānti te [gītā 10.10] iti śrī-bhagavatoktam |

sarva-vedānta-sāraṁ hi śrī-bhāgavatam iṣyate |

tad-rasāmṛta-tṛptasya nānyatra syād ratiḥ kvacit || [bhā.pu. 12.13.15] iti śrī-sutoktyā ||48||

nanu tādṛśe bhāgavata-siddhānta-jñānaṁ gurūpasattiṁ vinā katham upapadyate ity apekṣāyām āha—

caitanyasya sarvācāryasyāvirbhāve na gurv-antaram ||49||

sarveṣāṁ tattva-jñānādhikāriṇāṁ sāra-grāhiṇāṁ vaiṣṇavānām ācāryasya śrī-caitanyasya bhagavata āvirbhāve sati taṁ prakāśānantaram ity arthaḥ, na gurv-antaram itaro guru na grāhyaḥ nopāsitavya ity arthaḥ |

yo brahmāṇaṁ vidadhāti pūrvaṁ

yo vai vedāṁś ca prahiṇoti tasmai |

taṁ ha devam ātma-buddhi-prakāśaṁ

mumukṣur vai śaraṇam ahaṁ prapadye || iti śruteḥ |

teṣām evānukampārtham aham ajñānajaṁ tamaḥ |

nāśayāmy ātma-bhāva-stho jñāna-dīpena bhāsvatā || [gītā

ācāryaṁ māṁ vijānīyāt [bhā.pu. 11.17.27] ity ādi-smṛteś ca ||49||

pare pūrṇānuraktir, itareṣu tulyā,

jaḍe yukta-vairāgyaṁ ceti sāra-grāhi-matam ||50||

siddhānta-prakaraṇasya sāraṁ spaṣṭīkaroti—pare iti | pare parameśvare pūrṇā akhaṇḍitāvyavadhānānanda-mayī anuraktir jīvasya svābhāvikī vṛttiḥ sva-hṛdaye prakaṭanīyety arthaḥ | itareṣu parameśvara-bhinneṣu cid-rūpeṣu tulyā, tat-tad-avastha-jīvānurūpā anuraktiḥ | ayam arthaḥ—mati-vaiṣamyāt utkṛṣṭa-madhyama-nikṛṣṭatayā traividhyena pratīyamāneṣu teṣu yathā-kramaṁ gaurava-maitri-karuṇa-rūpā trividhā anuraktiḥ kartavyā | aviṣama-matīnāṁ tu tathā pratīty-abhāvena teṣu krameṇaiva amatsarāvivādānavajñā-rūpā vā anuraktiḥ | kiṁ vā, sarva-jīvānām īśvarāvirbhūtatvāt sarveṣv api bhrātṛ-snehātmikā vā kartavyety arthaḥ | jaḍe aci-padārthe vittāpatya-kalatra-mitra-gṛha-kṣetrādiṣu priyatarā pratīyamāneṣu teṣu teṣu jaḍa-vastuṣu yukta-vairāgyaṁ yathopayukta-svīkāra-vyavahārādi-rūpaṁ sampādanīyam ity arthaḥ | iti sāragrāhiṇāṁ tat-tat-sāmpradāyika-vivāda-varjitānāṁ vaiṣṇava-varyāṇāṁ matam ity alam iti vistareṇa | atra pramāṇāni bahūni śruti-smṛti-rūpāṇi tat-tat-prakaraṇeṣu pūrvoktāni draṣṭavyāni | iti tattva-sūtra-vivaraṇaṁ samāptam |

hārītānvaya-santūto gopīnāthābhidhaḥ kṛtī |

vivṛtiṁ tattva-sūtrāṇāṁ cakāra viduṣāṁ mude ||

jagannātha-kṣetra-vāsī mukti-maṇḍapa-paṇḍitaḥ |

jagannātha-prasādena tattva-vyākhyām acīkarat ||

grantha-gaurava-bhītyā ca saṅkṣiptaṁ vivṛtaṁ mayā |

vistārayantu sudhīyo bahu-vyākhyāna-yuktibhiḥ ||

|| iti tattva-sūtraṁ samāptam ||